b'\n_START_ARTICLE_\nGrorud\n_START_PARAGRAPH_\nGrorud er et str\xc3\xb8k med villaer, rekkehus og blokker i bydel Grorud i Groruddalen i Oslo. Omr\xc3\xa5det er fra gammelt av et industritettsted med kobbergruver og granittsteinbrudd, men ogs\xc3\xa5 sagbruk, h\xc3\xb8vleri, samt tekstil og jernvareproduksjon. Vannkraft fra Alna gjorde dette mulig.\n_START_SECTION_\n\xc3\x98vre og nedre Grorud\n_START_PARAGRAPH_\nGrorud er naturlig delt i \xc3\xb8vre og nedre Grorud, der den bratte Grorudlia danner skillet. P\xc3\xa5 den \xc3\xb8vre delen ligger Grorud senter med innfartsparkering, busstasjon, Grorud T-bane-stasjon, Grorud kirke, Grorud skole og Grorud idrettspark. \xc3\x98vre Grorud er ogs\xc3\xa5 tilholdssted for lokalavisen Akers Avis Groruddalen. Trondheimsveien, riksvei 4, skj\xc3\xa6rer gjennom det \xc3\xb8vre omr\xc3\xa5det fra vest mot \xc3\xb8st. I omr\xc3\xa5det rundt nedre Grorud ligger Grorud jernbanestasjon, Groruddalen skole og den gamle tekstilfabrikken. \xc3\x98stre Aker vei g\xc3\xa5r her.\n_START_SECTION_\nHistorie\n_START_PARAGRAPH_\nI granittsteinbruddene omkring Grorud ble det tatt ut nordmarkitt i en variant som har f\xc3\xa5tt eget navn, grorudgranitt. Arbeidsplassene som industrien i omr\xc3\xa5det skapte, og den \xc3\xb8kte tilgjengeligheten jernbanestasjonen som ble etablert i 1854 gav, gjorde omr\xc3\xa5det attraktivt. I 1900 bodde det 837 mennesker p\xc3\xa5 Grorud. I 1930 var innbyggertallet \xc3\xb8kt til 2\xc2\xa0000._NEWLINE_Grorud skole \xc3\xa5pnet i 1900. Grorud kirke ble innviet i 1902, etter lokalbefolkningens \xc3\xb8nske bygget i omr\xc3\xa5dets egen stein. Fra 1950 kom det utbygginger i omr\xc3\xa5det, og stjerneblokker ble satt opp. Tidlig p\xc3\xa5 1960-tallet ble Grorud senter \xc3\xa5pnet, og i 1966 ble Grorud endestasjon for Grorudbanen, dalens f\xc3\xb8rste t-banelinje.'